Dzimis Andrejs Alksnis
2027-07-15
1928. gada 15. jūlijā Valmierā dzimis Andrejs Alksnis - latviešu astronoms, astrofizikas speciālists. Mācījies Valmieras ģimnāzijā (1943–1947), ko pabeidzis gadu agrāk kā eksterns. Skolas laikā trenējies basketbolā un muzicējis skolas orķestrī, vēlāk spēlējis klarneti LVU simfoniskajā orķestrī. A. Alksnis studēja LVU FMF astronomijas specialitātē (1947–1951), 1951./1952. akadēmiskajā gadā turpināja mācības MVU Mehānikas un matemātikas fakultātē, kuru pabeidza 1952. gadā astronomijas specialitātē. Viņa pirmā un vienīgā darba vieta bija Astronomijas sektors un tā vēlākās variācijas – Astrofizikas laboratorija, Radioastrofizikas observatorija un LU Astronomijas institūts (1952–2009), kur viņš strādāja dažādos amatos no jaunākā zinātniskā līdzstrādnieka līdz vadošajam pētniekam. A. Alksnis studēja ZA Fizikas institūta aspirantūrā, bet faktiski bija piekomandēts Krimas Astrofizikas observatorijai (1954–1957). 1961. gadā aizstāvēja disertāciju “Zvaigžņlielumu, krāsu indeksu un spektra klašu noteikšana vājām zvaigznēm un starpzvaigžņu absorbcijas pētīšana Cefeja apgabalā” un ieguva fizikas un matemātikas zinātņu kandidāta grādu. Precējies ar astronomi Zentu Pētersoni.
Pētījis starpzvaigžņu absorbciju, oglekļa un infrasarkano zvaigžņu fotometriskās īpašības, kopā ar Maskavas astronomu Aleksandru Šarovu atklājis 54 novas Andromedas galaktikā. Divu monogrāfiju (1983,1988) līdzautors, daudzu publikāciju un grāmatas “Zvaigznes un miglāji” (1961) autors. Žurnālā “Zvaigžņotā Debess” rakstu autors un redakcijas kolēģijas loceklis kopš izdevuma dibināšanas (1958 - 2017). Kopš 2002. gada – zinātniskā žurnāla „Baltic Astronomy” redakcijas kolēģijas loceklis. Starptautiskās Astronomijas savienības biedrs (1964), Eiropas Astronomijas biedrības (1990) biedrs un Latvijas Astronomijas biedrības dibinātājbiedrs (1947). A. Alksnim piešķirtas LPSR ZA Prezidija prēmijas (1978 un 1986), PSRS ZA Zinātniskās padomes medaļa (1987), Latvijas Zinātņu akadēmijas (LZA) M. Keldiša prēmija (1990), LZA goda doktora grāds astronomijā (1999), Latvijas Astronomijas biedrības J. Ikaunieka medaļa (2002), LZA Artura Balklava balva zinātnes popularizēšanā (2008).
Dr. phys. Andrejs Alksnis
